Ses dood in Vrystaat-ongeluk(Argieffoto: ER24) ŉ Botsing op die N8 in die rigting van Botshabelo in die Vrystaat het Saterdagmiddag ses lewens geëis. Minstens nege ander mense is beseer. Ineke van Huyssteen, woordvoerder van ER24, sê paramedici was kort na 17:30 op die toneel. Verskeie pasiënte het in die pad gelê. ŉ Motor het in die pad gestaan, terwyl ŉ bakkie etlike meter verder omgeslaan het. Die voertuie het oënskynlik reg van voor gebots. Vyf mense, onder wie twee kinders en ŉ baba, is op die toneel dood verklaar. “Nege mense het matige beserings opgedoen. ŉ Jong kind is ernstig beseer. Sy is na ŉ hospitaal vir behandeling gevlieg, maar het kort ná haar aankoms daar weens veelvuldige beserings gesterf.” Die polisie ondersoek die oorsaak van die ongeluk.